འབུལ་བར་བྱ༔ གཏོར་མ་གཏོང་བའི་དུས་ལ་རྣམ་པ་གསུམ༔ དུས་བཟང་དུས་མིན་
དུས་སྐབས་གཏོང་བ་ལ༔ དུས་བཟང་གཏོར་མ་ཉ་སྟོང་བརྒྱད་གསུམ་དང་༔ དེ་བཞིན་
ཚེས་བཅུ་ཉེར་གཉིས་ཉེར་ལྔ་ལའོ༔ དུས་མིན་རྒྱུན་དུ་གཏོང་པའི་གཏོར་མ་སྟེ༔ མ་
ཆགས་གཙོར་བཏོན་དུས་སྐབས་ནམ་ཡང་རུང་༔ དུས་སྐབས་གཙང་རིས་གཏོར་མ་
ཉིན་མོར་གཏོང་༔ གཙང་རིས་མགོན་པོ་ཉིན་མོར་རྒྱུ་བའི་ཕྱིར༔ སྲོད་དང་ཐོ་རངས་
མ་མོ་མཁའ་འགྲོ་དང་༔ ལྕམ་དྲལ་རྒྱུ་ཕྱིར་དེ་དག་གཏོར་མ་གཏོང་༔ ཤ་ཟ་འབྱུང་པོའི་
ཚོགས་རྣམས་ནུབ་མོར་རྒྱུ༔ དེ་ཕྱིར་འབྱུང་གཏོར་ནུབ་མོར་གཏང་བར་བྱ༔ འགྲོ་བ་
རིགས་དྲུག་དུས་མིན་རྒྱུ་བས་གཏོང་༔ ཡི་དྭགས་གཏོར་མ་དགོང་མོ་རྒྱུ་བས་གཏོང་༔
གཏོར་མ་གཏོང་བའི་དུས་ནི་འདི་ལྟ་སྟེ༔ འཇིག་རྟེན་ལས་འདས་ཡེ་ཤེས་ལྷ་རྣམས་
དང་༔ འཇིག་རྟེན་པ་སྟེ་མདོར་ན་མགྲོན་རྣམ་བཞི༔ གཏོར་མ་གཏོང་བའི་ཡོན་ཏན་
ཕན་ཡོན་ནི༔ གནས་སྐབས་མཐར་ཐུག་གཉིས་ལས་གནས་སྐབས་སུ༔ ཚེ་རིང་ནད་
མེད་མི་ནོར་ལོངས་སྤྱོད་འཕེལ༔ ཅི་བསམ་འགྲུབ་ཅིང་ཕྱི་ནང་བར་ཆད་ཞི༔ མཐར་
ཐུག་སྒྲིབ་པ་བྱང་ཞིང་ཚོགས་རྫོགས་ནས༔ བླ་མེད་བྱང་ཆུབ་སྙིང་པོ་ཐོབ་པར་འགྱུར༔
གཏོར་མ་བཏང་བའི་ལས་ནི་གེགས་སེལ་ཏེ༔ བགེགས་ཀྱི་རིགས་ལ་དོན་རྟགས་མཚོན་
པ་གསུམ༔ མཚོན་པའི་བགེགས་ཀྱིས་སྲོག་གཅོད་ལོངས་སྤྱོད་འཇོམས༔ དེ་སོགས་
ཚེ་འདིར་བར་ཆད་བྱེད་པའོ༔ སྒྱུ་མ་སྔོན་དུ་བྱུང་བའི་བགེགས་ཞེས་བྱ༔ རྟགས་ཀྱི་
བགེགས་ནི་ཉོན་མོངས་རྣམ་པ་ལྔ༔ དེས་ནི་གཟུགས་ཀྱི་སྐུ་ལ་བར་ཆད་བྱེད༔ དོན་
གྱི་བགེགས་ནི་མ་རིག་པ་ཡིན་ཏེ༔ དེས་ནི་ཆོས་ཀྱི་སྐུ་ལ་བར་ཆད་བྱེད༔ མདོར་ན་
བགེགས་ཞེས་རྣམ་པར་རྟོག་པ་སྟེ༔ བླ་མེད་བྱང་ཆུབ་བསྒྲུབ་ལ་བར་ཆད་བྱེད༔ དེ་
ཕྱིར་གཏོར་མའི་ལས་ལ་བརྩོན་པ་གཅེས༔ གཏོར་མའི་བར་ཆད་ཐམས་ཅད་སེལ་
བར་བྱེད༔ གཏོང་བའི་ཐབས་ནི་མི་བཟུང་མི་གཏོང་སྟེ༔ རྒྱུན་གྱི་གཏོར་མ་མི་བཟུང་
མི་གཏོང་བ༔ དགོང་མོ་བཟུང་ལ་ནང་པར་གཏོང་བ་དང་༔ ནང་པར་བཟུང་ལ་དགོང་
མོར་བཏང་བ་དང་༔ གནས་སྐབས་མི་གཏང་བསྒྲུབ་པ་གཉན་པོའི་དུས༔ དཔལ་གྱི་
གཏོར་མ་མི་གཏོང་བཟུང་བ་ཡིས༔ ལྷ་དང་སྲུང་མ་འདུ་ཞིང་དངོས་གྲུབ་མྱུར༔ ཆོས་
སྐྱོང་གཏོར་མ་མི་བཟུང་བཏང་བ་ཡིས༔ ལས་རྣམས་མྱུར་ཞིང་དངོས་གྲུབ་སྟེར་བར་
བྱེད༔ སྒྲུབ་པ་མ་ཐོན་བར་དུ་གཏོར་གཞོང་རྣམས༔ བཤལ་བར་མི་བྱེད་དེ་ལ་ཆོས་
སྐྱོང་འདུ༔ གཏོར་མ་གཏོང་དུས་གཏོར་ཁ་ཕྱིར་མི་བཟློག༔ ཕྱིར་བཟློག་པོས་ན་དངོས་
གྲུབ་ལྡོག་པར་འགྱུར༔ གཏོར་གཞོང་ནང་དུ་ཁ་བསྟན་དངོས་གྲུབ་འདུ༔ གཏོར་མ་
གཏོང་ཁ་གཏོར་སྣོད་བསྒུལ་བར་བྱ༔ མ་བསྒུལ་བཏང་ན་མགྲོན་གྱིས་མི་ལེན་ཞེས༔
གསང་ཆེན་རོལ་པའི་རྒྱུད་ནས་འདི་སྐད་གསུངས༔ ཡེ་ཤེས་ལྷ་ལ་གཏོར་མ་འབུལ་
བའི་ཚེ༔ བསྒུལ་ནས་མ་ཕུལ་མ་གུས་བརྙས་པར་འགྱུར༔ འཇིག་རྟེན་མགྲོན་ལ་བསྒུལ་
ནས་མ་བྱིན་ན༔ བསྔོས་ཀྱང་ཐོབ་པར་མི་འགྱུར་ལེན་མི་ནུས༔ དེ་སྐད་བྱུང་ཕྱིར་གཏོར་
ཁར་བསྒུལ་བ་གནད༔ དེ་སོགས་གཏོང་བའི་ཐབས་ནི་མང་ཞེས་ཀྱང་༔ ལག་ལེན་
རིམ་པ་འབྱུང་ཕྱིར་ཤེས་པར་བྱ༔ ༈ གཏོར་མའི་དོན་ནི་ལྟ་བ་སྒོམ་ཐབས༔ སྤྱོད་པ་
དམ་ཚིག་འབྲས་བུ༔ གཏོར་མ་བྱིན་གྱིས་མ་བརླབས་པའི་སྐྱོན༔ མ་ཐིང་བའི་སྐྱོན༔
བསྔོ་བ་མ་དག་པའི་སྐྱོན༔ མ་རྫོངས་པའི་སྐྱོན༔ གཏོར་མའི་རྒྱུ་རྐྱེན་མ་ཚོགས་པའི་
སྐྱོན༔ རྫས་མ་ཚོགས་པའི་སྐྱོན༔ རྫས་ངོ་མ་ཤེས་པའི་སྐྱོན༔ ཕུད་ཉམས་པའི་སྐྱོན༔
ཆོ་ག་གཞུང་མ་བསྲང་བའི་སྐྱོན༔ སྔགས་དང་ཕྱག་རྒྱ་ནོར་བའི་སྐྱོན༔ ༈གཏོར་
མའི་དོན་རྣམས་ལས་གསུངས་པ༔ འཛིན་པ་མེད་པས་གཏོར་ཞེས་བྱ༔ ཡོངས་ལ་
ཁྱབ་པས་མ་ཞེས་བྱ༔ ཆགས་པ་མེད་པས་གཏོར་ཞེས་བྱ༔ རང་བཞིན་བྲལ་བས་མ་
ཞེས་བྱ༔ གཏོར་མའི་སྒོམ་ཐབས་འདི་ལྟར་ཏེ༔ ཀུན་རྫོབ་ཙམ་དུ་གཏོར་མའི་སྣོད༔
ཡེ་ཤེས་ཆེན་པོའི་གཞལ་ཡས་ཁང་༔ དཔག་མེད་རྒྱ་ཁྱོན་ལྡན་པར་བསྒོམ༔ ནང་གི་
གཏོར་མ་དུག་ལྔའི་གསོས༔ ཡེ་ཤེས་ལྔ་ཡི་རང་བཞིན་ཅན༔ འདོད་པའི་ཡོན་ཏན་
རྣམ་ལྔ་ལས༔ དཔེར་ན་གཞི་ལ་རྐྱེན་འཁྲུངས་ཤིང་༔ ས་ལ་ལོ་ཏོག་ལྟ་བུར་སྐྱེ༔ བར་
སྣང་ལ་ནི་སྤྲིན་ལྟར་གཏིབས༔ ནམ་མཁའ་ལ་ནི་ཆར་བཞིན་འབེབས༔ མི་ཟད་ཆེན་
པོའི་གཏེར་བཞིན་བསྒོམ༔ དོན་དམ་པར་ནི་གཏོར་མའི་སྣོད༔ ཆོས་དབྱིངས་སྐྱེ་མེད་
དོན་ཡིན་ནོ༔ གཏོར་མ་ཉིད་ནི་རིག་པ་ཡི༔ ཡེ་ཤེས་ཆེན་པོའི་ཆོ་འཕྲུལ་ཡིན༔ དབྱིངས་
དང་ཡེ་ཤེས་གཉིས་མེད་པས༔ འོད་འཕྲོས་འགྲོ་བའི་དོན་བྱེད་བསྒོམ༔ གཏོར་མའི་
སྤྱོད་པ་འདི་ལྟ་སྟེ༔ བོ་དང་ཟག་དང་འབག་རྩོག་སོགས༔ མི་གཙང་དྲི་མས་མ་གོས་
པ༔ གཏོར་མ་ཆུ་མེད་མི་རུང་སྟེ༔ ཆབ་སོགས་བྲན་པར་མ་བྱས་ན༔ གཏོར་མ་སྤེལ་
བར་མི་ནུས་སོ༔ གཞན་ཡང་གཏོར་མའི་སྤྱོད་པ་ནི༔ ལག་ལེན་ཚུལ་དང་ལྡན་པ་གཅེས༔
གཏོར་མ་བཏང་བའི་འབྲས་བུ་ནི༔ ཚེ་འདིར་ནད་མེད་ལོངས་སྤྱོད་འཕེལ༔ ཚེ་རིང་
བསམ་པ་ཆོས་བཞིན་འགྲུབ༔ མཐར་ཐུག་ཐར་པ་མྱ་ངན་ལས༔ འདས་པའི་གནས་
སུ་འབྱིན་པར་ངེས༔ གཏོར་མ་བྱིན་གྱིས་མ་བརླབས་ན༔ འཕགས་པ་རྣམས་ཀྱི་བཀའ་
ཆད་དང་༔ ཆོས་སྐྱོང་རྣམས་ཀྱི་འཁུ་ལྡོག་འབྱུང་༔འདི་ཕྱི་གང་ལ་མི་ཕན་འགྱུར༔
གཏོར་མ་མ་ཐིང་ཉེས་པ་ནི༔ རྣལ་འབྱོར་བསམ་པ་འགྲུབ་མི་འགྱུར༔དམ་ཚིག་
རྒྱུན་དུ་མི་འབྲལ་གཏོང་༔ རློམ་སེམས་ཆགས་པ་མེད་པར་གཏོང་༔ རེ་དོགས་འཁུ་
འཕྲིགས་མེད་པར་གཏོང་༔ རྣལ་འབྱོར་ལུས་ངག་ཡིད་གསུམ་སྟེ༔ དཀྱིལ་འཁོར་
གསུམ་དང་མ་བྲལ་ངང་༔ ཐ་མལ་སྤྱོད་ཚུལ་སྦངས་པས་གཏོང་༔ སེར་སྣ་མ་ཤོར་
བཏང་བའི་བློས༔ ཕ་རོལ་ཕྱིན་དྲུག་ཚུལ་ལྟར་བཏང་༔ བསྔོ་བ་ལོག་ན་རྣལ་འབྱོར་
པ༔ ལས་ཀྱི་སྒྲིབ་པ་ཅན་དུ་འགྱུར༔ གཏོར་མ་མ་འབྱོར་རི་སྐམ་གྱི༔ ཡི་དྭགས་དག་
ཏུ་སྐྱེ་ཞེས་གྲགས༔ གཏོར་མའི་རྒྱུ་རྐྱེན་མ་ཚོགས་ན༔ གཏོར་མའི་མགྲོན་རྣམས་མི་
ཚོགས་ཤིང་༔ གཏོར་མའི་འབྲས་བུ་སྨིན་མི་འགྱུར༔ གཏོར་མའི་དམ་རྫས་མ་ཚོགས་ན༔
གཏོར་མགྲོན་བོས་ཀྱང་མི་འབྱོན་ནོ༔ བྱིན་གྱིས་མ་བརླབས་མགྲོན་མི་དགྱེས༔ སྔགས་
པས་དམ་རྫས་མ་ཤེས་ན༔ ཡེ་ཤེས་ལྷ་ཡི་ཆད་པ་ནི༔ རྣལ་འབྱོར་པ་ལ་འབྱུང་བར་
འགྱུར༔ གཏོར་མའི་ཕུད་ཉམས་རྣལ་འབྱོར་ལ༔ ཕྱི་ནང་རྐྱེན་དང་བར་ཆད་འབྱུང་༔
ཆོ་ག་གཞུང་བཞིན་མ་བསྲངས་ན༔ ལས་ཀྱི་སྒྲིབ་པར་འགྱུར་ཞེས་གསུངས༔ སྔགས་
དང་ཕྱག་རྒྱ་ནོར་གྱུར་ན༔ རིགས་ཆད་པ་ཡི་ནང་དུ་སྐྱེ༔ གཏོར་མ་གཏོང་ཐབས་དོན་
རྣམས་ནི༔ དཀོན་མཆོག་སྲི་ཞུའི་མགྲོན་རྣམས་ལ༔ རྗེ་ལ་ཞ་ེས་ཕུལ་ཚུལ་བཏང་༔
ཡོན་ཏན་མགྲོན་ལ་ཕུལ་ཚུལ་ནི༔ མཉམ་གཉིས་གྲོགས་ལ་མགྲོན་བྱེད་ཚུལ༔ ལན་
ཆགས་མགྲོན་གྱི་རིགས་རྣམས་ལ༔ བུ་ལོན་ཞུ་འཇལ་ཚུལ་དུ་བཏང་༔ རིགས་དྲུག་
སྙིང་རྗེའི་མགྲོན་རྣམས་དང་༔ ལོངས་སྤྱོད་མ་ནུས་ཕྱོགས་རྣམས་ལ༔ སྦྱིན་པ་བཏང་
བའི་ཚུལ་དུའོ༔ གཏོར་མགྲོན་བསམ་གྱིས་མི་ཁྱབ་ཀྱང་༔ མདོར་ན་དཀོན་མཆོག་
སྲི་ཞུའི་མགྲོན༔ བླ་མ་ཡི་དམ་དཀོན་མཆོག་གོ༔ ཡོན་ཏན་མགྲོན་ལ་ཕྱི་ནང་གཉིས༔
གཙང་རིས་མགོན་པོ་ཕྱི་ཡི་མགྲོན༔ མཁའ་འགྲོ་དམ་ཅན་ཆོས་སྐྱོང་དང་༔ ལྷ་སྲིན་
སྡེ་བརྒྱད་ནང་གི་མགྲོན༔ ལན་ཆགས་མགྲོན་གྱི་རིགས་རྣམས་ཀུན༔ བགེགས་རིགས་
སྟོང་ཕྲག་བརྒྱད་ཅུར་འདུས༔ སྙིང་རྗེའི་མགྲོན་དུ་གྱུར་པ་ནི༔ དུས་གསུམ་ཕ་མ་རིག་
དྲུག་གི༔ སེམས་ཅན་རྣམས་ལ་འདུས་པའོ༔ ༈ མི་འཛིན་ཡོངས་སུ་གཏོང་བའ་ིགཏོར་
མ་དང་༔ འགྱུར་མེད་ཡེ་ཤེས་རྒྱན་གྱི་གཏོར་མ་དང་༔ བདེ་ཆེན་ཀློང་དུ་འཁྱིལ་བའི་
གཏོར་མ་དང་༔ འགྱུར་མེད་རྒྱ་ཡིས་གདབ་པའི་གཏོར་མ་དང་༔ དག་པ་ཆོས་ཉིད་
དབྱིངས་ཀྱི་གཏོར་མ་དང་༔ མ་ལུས་ཡོངས་ལ་ཁྱབ་པའི་གཏོར་མ་དང་༔ དམིགས་
པ་རྩེ་གཅིག་པ་ཡི་གཏོར་མ་སྟེ༔ མི་འཛིན་ཡོངས་སུ་གཏོང་བའི་གཏོར་མ་ནི༔ ཏིང་
འཛིན་གསལ་བས་དུས་གསུམ་བདེ་གཤེགས་མཆོད༔ ཁམས་གསུམ་ཡོངས་ཀྱི་སེམས་
ཅན་སྦྱིན་པ་དང་༔ བསམ་གྱིིས་མི་ཁྱབ་དམིགས་པས་གཏོང་བའོ༔ འགྱུར་མེད་ཡེ་
ཤེས་རྒྱན་གྱི་གཏོར་མ་ནི༔ སྣང་སྲིད་སེམས་ཅན་གཏོར་མའི་རང་བཞིན་ནམ༔ གཏོར་
མ་ཉིད་ལ་དམིགས་ལ་དུས་གསུམ་དུ༔ བདེ་བར་གཤེགས་པ་ཐམས་ཅན་མཆོད་པ་
ཡིས༔ དུས་གསུམ་རྩད་གཅོད་ངན་སོང་ཕྱག་མས་བཏབ༔ ཆོས་ཉིད་བདེ་ཆེན་ངང་
ལ་མི་འགྱུར་བའོ༔ བདེ་ཆེན་ཀློང་དུ་འཁྱིལ་པའི་གཏོར་མ་ནི༔ གོང་མ་ལྟ་བུར་དམིགས་
པ་ཐམས་ཅད་ནི༔ སྣང་སྲིད་བདེ་བ་ཆེན་པོའི་རང་བཞིན་ནམ༔ ལྷུན་གྲུབ་ངང་གིས་
འདུ་འབྲལ་མེད་པ་སྟེ༔ སངས་རྒྱས་དང་ནི་སེམས་ཅན་གཉིས་སུ་མེད༔ ཀུན་ཀྱང་
ལྷུན་གྱིས་མ་གྲུབ་མེད་པའོ༔ འགྱུར་མེད་རྒྱ་ཡིས་གདབ་པའི་གཏོར་མ་ནི༔ འཛིན་
པ་རྟོག་པ་མེད་པའི་དུས་ཉིད་ནས༔ རྟོགས་ནས་བྱང་སེམས་ཅི་ལྟར་དམིགས་མེད་
ལ༔ འགྱུར་བ་མེད་ཅིང་རྒྱ་ཡིས་བཏབ་པའོ༔ དག་པ་ཆོས་ཀྱི་དབྱིངས་ཀྱི་གཏོར་མ་
ནི༔ གཏོར་མ་ཆོས་ཉིད་བྱང་སེམས་རང་བཞིན་དུ༔ མ་བྱུང་མ་སྐྱེས་སྐྱེ་བ་མེད་པའི་
ཀློང་༔ ཡོངས་ཁྱབ་ཆེན་པོ་ཀུན་ལ་ཁྱབ་པའོ༔ མ་ལུས་ཡོངས་ལ་ཁྱབ་པའི་གཏོར་མ་
ནི༔ ཡོངས་ལ་ཁྱབ་པའི་གཏོར་མ་ཡོངས་ཁྱབ་ཅིང་༔ ཀུན་ལ་ཁྱབ་པར་བཏང་བས་
མ་ཞེས་བྱ༔ ཕྱི་སྣོད་འཇིག་རྟེན་དག་གིས་གང་ཁྱབ་ན༔ ནང་བཅུད་སེམས་ཅན་ཀུན་
གྱིས་ཁྱབ་པའོ༔ དེ་བཞིན་དེ་ཡིས་གར་ཁྱབ་གཏོར་མས་ཁྱབ༔ དེ་ལྟར་གཏོར་མས་
གང་དུ་ཁྱབ་པ་ན༔ ཆོས་ཉིད་བྱང་ཆུབ་སེམས་ཀྱིས་ཁྱབ་པའོ༔ དམིགས་པ་རྩེ་གཅིག་
པ་ཡི་གཏོར་མ་ནི༔ སེམས་ཉིད་དམིགས་པ་རྩེ་གཅིག་མི་འགྱུར་བ༔ གང་ལ་བསྔོས་
པའི་མགྲོན་ལ་རྩེ་གཅིག་ཏུ༔ ཏིང་ངེ་འཛིན་གྱིས་བསྔོས་ནས་གཏོང་བ་ཡིན༔ གཏོར་
མ་ལམ་དུ་ཁྱེར་བའི་མན་ངག་ཏུ༔ སྣང་བ་ཚོགས་ལམ་ཕྱི་ནང་གསང་བ་གསུམ༔ ཕྱི་
ཡི་སྣང་བ་ཚོགས་ལམ་གཏོར་མ་ནི༔ སྣོད་དང་རྫས་དང་བྱིན་གྱིས་བརླབ་པ་དང་༔
གཏོར་མའི་མགྲོན་ཀུན་མཆོད་པས་བསྟབ་པ་དང་༔ བསྔོ་ཞིང་ཕྲིན་ལས་བཅོལ་དང་
གཤེགས་པ་དང་༔ འདོད་དོན་གསོལ་བ་གདབ་ལ་བཏང་བའོ༔ གཏོར་མ་གཏོང་བའི་
སྣོད་ནི་རིན་པོ་ཆེ༔ ཆེ་ཆུང་ཅི་འབྱོར་གས་ཆག་མེད་པའོ༔ རྫས་ནི་ཞལ་ཟས་རྣམ་པ་
སྣ་ཚོགས་ལ༔ དཀར་གསུམ་མངར་གསུམ་དག་གིས་བརྒྱན་པ་སྟེ༔ ཆེ་ཆུང་དག་ཀྱང་
རི་ལྟར་འབྱོར་པའོ༔ བྱིན་བརླབ་བདག་དང་གཏོར་མ་བྱིན་བརླབ་གཉིས༔ དང་པོ་
བདག་ཉིད་བྱིན་གྱིས་བརླབ་པ་ནི༔ སྐད་ཅིག་ཉིད་ལ་ཧཱུྃ་ཞེས་བརྗོད་ཙམ་གྱིས༔ བདག་
ཉིད་ཡི་དམ་ལྷ་རུ་ལམ་གྱིས་བསྐྱེད༔ དེ་ནས་ལུས་ངག་ཡིད་གསུམ་བྱིན་གྱིས་བརླབ༔
ཨོཾ་ཨཱཿཧཱུྃ༔ ཞེས་ལན་གསུམ་བརྗོད་པ་ལས༔ སྤྱི་བོ་ལ་སོགས་གནས་གསུམ་ཟླ་བའི་
སྟེང་༔ ཨོཾ་ཨཱཿཧཱུྃ་གསལ་སྒོ་གསུམ་བྱིན་གྱིས་བརླབ༔ དེ་ནས་གཏོར་མ་བྱིན་གྱིས་བརླབ་
པ་ནི༔ འབྲུ་གསུམ་བརྗོད་དེ་རང་གི་གནས་གསུམ་ནས༔ ཡི་གེ་གསུམ་འཕྲོས་གཏོར་
མའི་སྟེང་དུ་བར༔ ངག་ཏུ་བརྗོད་དེ་གཙང་སྨེ་ཐམས་ཅད་སྦྱངས༔ སླར་ཡང་འབྲུ་
གསུམ་ལན་བདུན་བརྗོད་པ་ཡིས༔ གཏོར་མ་བདུད་རྩི་མུ་ཏིག་དཀར་པོ་ལྟར༔ནམ་
མཁའི་ཁམས་ཀུན་ཡོངས་སུ་ཁྱབ་པར་སྤེལ༔ སླར་ཡང་འབྲུ་གསུམ་ལན་གསུམ་བརྗོད་
པ་ཡིས༔ སོ་སོར་ཅི་ལྟར་འདོད་པ་བཞིན་དུ་གྱུར༔ དེ་ནས་མགྲོན་ཀུན་རང་གི་གནས་
གསུམ་ནས༔ འོད་འཕྲོས་རྣམ་བཞིའི་མགྲོན་རྣམས་སྤྱན་དྲངས་ནས༔ ཡན་ལག་བདུན་
པའི་ཚུལ་དུ་འདི་ལྟར་རོ༔ དུས་གསུམ་བླ་མ་ཡི་དམ་མཁའ་འགྲོ་དང་༔བདེ་བར་
གཤེགས་པ་འཁོར་བཅས་གཤེགས་སུ་གསོལ༔ དཀོན་མཆོག་གསུམ་ལ་ཕྱག་འཚལ་
སྐྱབས་སུ་མཆི༔ དཀོན་མཆོག་གསུམ་ལ་སྐྱབས་གསོལ་རྗེས་སུ་བཟུང་༔ མ་ཆགས་
པདྨའི་གདན་ལ་བཞུགས་སུ་གསོལ༔ མཆོད་པ་རྣམས་ཀྱིས་མཆོད་ཅིང་སྡིག་པ་བཤགས༔
དགེ་ལ་ཡི་རང་མྱ་ངན་མི་འདའ་བཞུགས༔ ཆོས་ཀྱི་འཁོར་ལོ་རབ་ཏུ་བསྐོར་བར་
བསྐུལ༔ སེམས་ཅན་མ་ལུས་བྱང་ཆུབ་མཆོག་ཐོབ་ཤོག༔ ཅེས་པས་སྲི་ཞུའི་མགྲོན་
གཙོ་ཤཱཀ་ཐུབ་དང་༔ ཡུམ་ཆེན་ཤེས་རབ་ཕ་རོལ་ཕྱིན་མ་ལ༔ འཁོར་དུ་དུས་གསུམ་
བདེ་བར་གཤེགས་པ་དང་༔ ཕྱོགས་བཅུའི་རྒྱལ་བ་རྣམས་ཀྱིས་བསྐོར་བ་དང་༔ ཡོན་
ཏན་མགྲོན་གཙོ་ཕྱག་ན་རྡོ་རྗེ་ལ༔ གཙང་རིས་དཔལ་མགོན་བདུན་ཅུ་རྩ་གཉིས་དང་༔
དམ་ཅན་ཆོས་སྐྱོང་སྲུང་མ་དམ་ཚིག་ཅན༔ དཔག་ཏུ་མེད་པའི་འཁོར་གྱིས་བསྐོར་བ་
དང་༔ སྙིང་རྗེའི་མགྲོན་གཙོ་སྤྱན་རས་གཟིགས་དབང་ལ༔ ཁམས་གསུམ་ས་དགུ་
དག་ལ་གནས་པ་ཡི༔ རིགས་དྲུག་སེམས་ཅན་དུས་གསུམ་ཕ་མས་བསྐོར༔ ལན་ཆགས་
མགྲོན་གཙོ་དཔའ་བོ་རྟ་མགྲིན་ལ༔ འཁོར་དུ་བགེགས་རིགས་སྟོང་ཕྲག་བརྒྱད་ཅུ་
དང་༔ ལྷ་སྲིན་སྡེ་བརྒྱད་ཚོགས་གྱིས་བསྐོར་བའོ༔ དེ་རྣམས་མདུན་དུ་པད་སྡོང་སྟེང་
བཞུགས་བསམ༔ དེ་ལ་མཆོད་ཅིང་གསོལ་བ་གདབ་པ་ནི༔ སྲི་ཞུའི་མགྲོན་གཙོ་འཁོར་
དང་བཅས་པ་རྣམས༔ མཆོད་སྦྱིན་གཏོར་མ་རྒྱ་ཆེན་འདི་བཞེས་ལ༔ བདག་གི་འདོད་
དོན་བསམ་པ་བསྒྲུབ་ཏུ་གསོལ༔ ཀུན་ལ་དེས་འགྲེས་སེ་གོལ་ལན་གསུམ་བརྡབ༔
གཏོར་མ་བདུད་རྩིར་གྱུར་པ་མགྲོན་རྣམས་ཀྱིས༔དགྱེས་ཤིང་གསོལ་ནས་དངོས་
གྲུབ་སྩོལ་བར་བསམ༔ དེ་ནས་བསྔོ་ཞིང་ཕྲིན་ལས་བཅོལ་བ་ནི༔ རིན་ཆེན་རྒྱ་ཆེའི་
སྣོད་ནང་དུ༔ ཞལ་ཟས་སྣ་ཚོགས་གཏོར་མའི་རྒྱུ༔ དཀར་གསུམ་མངར་གསུམ་གཏོར་
མའི་རྒྱན༔ འབྲུ་གསུམ་སྔགས་ཀྱི་བྱིན་བརླབས་ནས༔ མི་དགྱེས་པ་ནི་གང་ཡང་མེད༔
རྒྱལ་བ་མཆོད་པས་མཉེས་གྱུར་ཅིག༔ དམ་ཅན་ཐུགས་དམ་བསྐང་གྱུར་ཅིག༔ རིགས་
དྲུག་འདོད་པ་ཚིམས་གྱུར་ཅིག༔ ལན་ཆགས་བུ་ལོན་འཁོར་གྱུར་ཅིག༔ རྣམ་བཞིའི་
མགྲོན་དུ་གྱུར